เกิดวาตภัย น้ำไหลหลากและดินสไลด์ ในพื้นที่ 20 จังหวัด บ้านเรือนประชาชนเสียหาย 300 หลัง คาเรือน
กรมป้องกันและบรรเทาสาธารณภัย รายงานผลกระทบจากสถานการณ์พายุไซโคลน “ยาอาส” (YAAS) บริเวณอ่าวเบงกอลตอนบน และมรสุมตะวันตกเฉียงใต้พัดปกคลุมทะเลอันดามัน ส่งผลให้มีฝนฟ้าคะนองและฝนตกหนัก โดยในช่วงวันที่ 24 พฤษภาคมที่ผ่านมา จนถึงปัจจุบัน (28 พ.ค. 64) มีพื้นที่ได้รับผลกระทบจากพายุฝนฟ้าคะนอง ลมกระโชกแรง น้ำไหลหลาก และดินสไลด์ ในพื้นที่ 20 จังหวัด ได้แก่ เชียงใหม่ พะเยา พิษณุโลก นครพนม อุดรธานี สกลนคร กาฬสินธุ์ ยโสธร ร้อยเอ็ด สุรินทร์ ชัยภูมิ นครราชสีมา สระบุรี จันทบุรี ตราด ระนอง สุราษฎร์ธานี ภูเก็ต พังงา และนครศรีธรรมราช รวม 42 อำเภอ 71 ตำบล 128 หมู่บ้าน บ้านเรือนประชาชนเสียหาย 300 หลัง มีผู้เสียชีวิต 1 ราย (นครราชสีมา) ส่วนใน รอบ 24 ชั่วโมงที่ผ่านมา เกิดวาตภัยในพื้นที่หมู่ที่ 1 ตำบลเกาะพยาม อำเภอเมืองระนอง จังหวัดระนอง ปัจจุบันสถานการณ์คลี่คลายแล้วทุกจังหวัด ซึ่งกรมป้องกันและบรรเทาสาธารณภัย ได้ประสานจังหวัดองค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัยโดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง